Foto’s: Prinses Diana se broerskind, SA miljardêr trouMichael Lewis en Kitty Spencer is in Italië getroud. (Foto: German Larkin/Facebook) Prinses Diana se broerskind, lady Kitty Eleanor Spencer, is die naweek getroud met die Suid-Afrikaanse miljardêr, Michael Lewis. Kitty (30) en Michael (62), voorsitter van die Foschini-groep, is by die Villa Aldobrandini in Frascati, Italië, getroud. Die bruid was getooi in verskeie rokke deur ontwerpers Dolce & Gabana, insluitend ŉ Victoriaanse kantskepping. Haar broers, Louis Spencer, burggraaf van Althorp, en Samuel Aitken het haar na die kansel vergesel. Kitty se tweelingsusters, Amelia en Eliza, asook burggravin Emma Weymouth en haar man, Ceawlin Thynn, markies van Bath, was ook teenwoordig by die seremonie. Amelia het in Julie verlede jaar aangekondig dat sy en Greg Mallett, ook ŉ Suid-Afrikaner, verloof is. Die popster Pixie Lott, akteur Idris Elba se vrou, Sabrina, en Made in Chelsea-ster Mark Vandelli het ook die troue bygewoon. Hoewel prinse William en Harry na aan hulle ontslape ma se familie is, het nie een van hulle Kitty se troue bygewoon nie. Sy het voorheen prinse William en Harry se troues bygewoon. Die nuus van Kitty en Michael se verlowing het in Januarie verlede jaar aan die lig gekom, hoewel hulle reeds ŉ maand tevore verloof geraak het. Kitty Spencer in haar Viktoriaanse trourok deur Dolce & Gabana. (Foto: Vogue/Facebook) Die Times of Londen het in Februarie verlede jaar berig dat Kitty haar tot Judaïsme sou bekeer voordat sy met Lewis trou. Dit is Lewis se tweede huwelik. Kitty het vroeër in ŉ onderhoud met Town and Country gesê sy verkies dit om die besonderhede van haar liefdeslewe privaat te hou en dat dit haar “kwesbaar” laat voel wanneer sy dit in die openbaar bespreek. “Ek wonder net: ‘Regtig, wat het dit met enigiemand anders te doen?’ Dit behoort geen verskil aan iemand anders se dag te maak nie. Wie ek liefhet of nie, of van wie ek hou of nie, of met wie ek ŉ afspraak het of nie, ek weet nie of dit iets is waaroor mense wil lees terwyl hulle Cornflakes eet nie,” het Kitty destyds gesê. “So lank as wat ek dit stil hou, dan bly dit so. Sodra dit uit is, kan jy dit nie weer terugneem nie.” Kitty het vir drie jaar in Florence, Italië, studeer voordat sy in 2017 haar loopplankdebuut vir Dolce & Gabana gemaak het. Bronne: Daily Mail, People.com